  Туспуктэм: Удмуртиысь тӧролэн но кивалтэтлэн пресс-службазы Майя Бывальцева 31-тӥ куартолэзе Удмуртилэн тӧроез Александр Бречалов Ижкарын «Защитники Отечества» кун фондлэсь ёзэтсэ усьтӥз. Со сярысь улосвыл тӧролэн но кивалтэтлэн пресс-службазы ивортӥз. Фондлэн валтӥсь ужпумъёсыз нимысьтыз ожгар ужрадэ пыриськисьёслы но бырем ожгарчиослэсь семьяоссылы мерлыко юрттэт сётон, кулэяськисьёслы вань чаклам юрттэтэз басьтыны луонлыкъёс кылдытон. Удмуртиын ожгарчиослы но семьяоссылы юрттон радъямын ни, со уже муниципал кылыдтэтъёс, кивалтэт, многофункциональной центръёс, мерлыко но эм ёзэсъёс пырисько, пусйиз элькунлэн тӧроез. « Табере Фондлэн ёзэтэз вань кужымез огазеялоз. Та ужын чыры-пырыез ӧвӧл. Огазеям инты нырысь ик колл-центр выллем ужалоз, кытын юрттэтлы вазиськем котькуд адямилы инты шедёз » Александр Бречалов, Удмуртилэн тӧроез Фондлэн Ижкарысь ёзэтэз Шор карлудын «Россия» киноцентрлэн юртаз (Карл Маркс нимо ульча, 242) интыяськиз. Отын пӧртэм удысъёсын ӧнерчиосын пумиськыны инытос но, психолген кенешыны интыос но, пиналъёслы шудон интыос но луозы. « Фонд – со инты гинэ ӧвӧл. Фонд – со адямиос, кудъёсыз котькуд семьяе, котькуд ветеран доры нима-нимаз вуозы, кылдӥсь юанъёссэс сэрттозы-пертчозы. <…> Утисьёсмы котыр ласянь юрттэмез шӧдыны кулэ, нимысьтыз ужрадэ пыриськем бере соос выль улонэ каньылэн берытскыны мед быгатозы. Фонд, кылсярысь, ветеранъёслы ӧнерлы дышетскыны но уже интыяськыны юрттоз » Максим Шумихин, «Защитники Отечества кун фондлэн Удмуртиысь ёзэтэзлэн кивалтӥсез Фондлэн ёзэтэз ужан нуналъёсы 9 часысен 18 часозь усьтэмын луоз, но мерлыко координатонръёс подопечнойёсынызы ялан геӟретын луозы, пусйиз Максим Шумихин. Та дыре 36 мерлыко координаторъёс дасямын, соос быдэс элькунын ужалозы. Пӧлазы нимысьтыз ожгар ужрадысь ветеранъёс, ожгар ужрадъёсы пыриськемъёслэн кузпалъёссы но анайёссы вань. 7-тӥ инвожое, кылсярысь, координаторъёс но юристъёс визь-кенеш сётыны Юкаменск ёросэ поталозы. Ар пумозь мерлыко координаторъёслэсь лыдзэс 90-озь вуттыны чакламын. Тодэ вайытом, Россиын нимысьтысь ожгар ужрадэ пыриськисьёслы юрттонъя «Защитники Отечества» кун фондэз кылдытон сярысь Владимир Путин 2023-тӥ арын тулыспалэ Федерал собранилы вазиськоназ ялӥз, косэтэз (указ) оштолэзе кинюртӥз. Тегъёс: Удмуртия юрттэт нимысьтызужрад АлександрБречалов  